題孫昌齡歸來亭
作者：劉攽
朝代：宋

paragraphs: 丈人髮如漆，筋力不知老。
七十置官歸，時人以爲早。
多公逍遥志，所向豁懷抱。
雖云容膝安，不減專城好。
忘機睨雲水，寓興植芳草。
世故不經聽，塵軌從却掃。
壯子官瀛洲，濟美擅詞藻。
親歡適爲主，家事意承考。
古云陶淵明，避俗非達道。
息交以絕遊，自處何枯槁。
公爲鄉先生，里邑每傾倒。
一言可鎮浮，不啻千金寶。
宦遊失門戶，駑蹇悲棧皂。
祝身得如公，每食心再禱。